Parlo ciaeo 27 maggio 2018
Recampâ e erbe do preboggion, un savei ch’o se peu mantegnî
AUDIO
Genova - Sabbo passou son riescio à fâ unna cösa che l’ea do bello che gh’aiva in cheu: imprende à riconosce e erbe do preboggion. Di amixi che an tòsto averto unn’azienda agricola à San Ròcco de Camoggi (La Persa) an organizzou unna giornâ dedicâ à st’attivitæ: de mattin emmo fæto a “teoria”, dapeu semmo anæti in gio pe-e fasce à raccheugge e a-a fin emmo inandiou un disnâ con quello che emmo trovou.
Fòscia pe tanti a saià a cösa a ciù normale do mondo, ma pe un che o vive in çittæ e sensa guæi regòrdi in gianco e neigro o fæto de savei riconosce e erbe spontanie o no se peu dâ pe seguo. Ançi. Pe de ciù, comme succede con tanti atri aspetti do nòstro savei antigo, un o se credde delongo che segge dffiçiliscimo imprende, che se no s’è imparou da figgeu ormai l’è tardi, che de gente che saccian mostrâ no ghe n’è ciù guæi: insomma, pe quelli che no son “iniçiæ”, son di “esoterismi” che l’è megio lasciâ perde. Escì ben che a Liguria a l’è unna de pöche tære donde a capaçitæ de deuviâ e erbe regallæ da-a natua a s’è conservâ ancon a-a giornâ d’ancheu. Saieiva un peccou che a diventesse privativa solo che de pöchi appascionæ.
S’accapisce che un o no se peu improvvisâ, anche perché, comme pe-i fonzi, beseugna stâ attenti. Niatri emmo visto un çerto numero de ciante – che comme se sa o cangia delongo da zöna à zöna, à segonda da disponibilitæ – tra e quæ quattro ò çinque son quelle che pòsso dî de avei imparou à riconosce. Int’unna belliscima pubricaçion do Commun de Çelle, dedicâ a-o preboggion, se dà pròpio sto conseggio: “deuviâ solo quelle che se conoscian ben, comensando magara solo con doe ò træ varietæ”. Cian cianin se n’azzonze de atre, ma a satisfaçion de mangiâ quello che s’è raccugeito a l’è a mæxima; intanto se piggia l’andio de andâ quarche vòtta in gio pe-i proei, che sedonca – se s’aspeta d’ëse di professoî – no se comensa mai.
A speransa a l’è che e iniçiative comme quella di amixi de “La Persa” se moltiplican, e che pe-i zoeni segge poscibile recuperâ sta conoscensa, ch’a redimme da mediocritæ.
Lescico
Andio: abitudine
Bello (do): molto tempo
Cheu (avei in): avere in mente
Delongo: sempre
Deuviâ: utilizzare
Disnâ: pranzo
Fòscia: forse
Guæi: molti
Inandiou: preparato
Privativa: monopolio
Recampâ: raccogliere per raggruppare
Sedonca: altrimenti
Tòsto: appena.
© Riproduzione riservata
ita_Latn lij_Latn grn_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn ita_Latn ita_Latn vec_Latn ita_Latn ita_Latn